白雀赋
王颜 (Tang)
彼白雀兮。降灵朱方。羽皎皎而冰净。毛纷纷而雪光。既无日浴。不假云翔。驯阶除兮玉彩相照。向庭际而花影飘扬。皓然自居。贲以为饰。与物无竞。随时游息。知有文而贾害。则纯素葆光。知恶紫之夺朱。则大白呈色。叶我皇之金运。旌我皇之道极。又何贵乎黄以为名。赤以为翼。然后衔丹书以告祉。执玉环以述职。所以异其类。不能同尘。所以随其俗。将以顺人。不假仓以耗国。不穿屋以贼邻。刺穆公之将死。以人为殉。雪冶长之无罪。示人有亲。无以为凡鸟也。不摭其实。无以为珍禽也。不利于物。庶考言以察用。时有得而无失。若以酒成礼。我则能近取诸身。若以农命官。我则能将委其质。百揆有序。万物咸秩。岂不知鸿鹄之志。与斥鴳而为匹。悲夫。未处大厦。闲于雕笼。心眷恋兮犹期拂日。羽摧落兮半已从风。望铜台而路远。忿瑶池而宴终。倘吾君兮为开一面。呈瑞兮还飞紫宫。